Drie vas ná akteur sterf in kapingsdrama | Maroela Media
Drie verdagtes is in hegtenis geneem in verband met 'n gekaapte voertuig wat betrokke was in die kapingsdrama waarin die Rhythm City-akteur Dumi Masilela (29) op 3 Augustus gesterf het.
Lt.kol. Dlamini Lungelo, woordvoerder van die polisie, het aan Maroela Media bevestig die verdagtes is Donderdagmiddag in hegtenis geneem.
Maroela Media het vroeër berig Masilela en 'n vriend is in die middernagtelike ure in Tembisa in Gauteng gekaap. Masilela en sy vriend het van die kapers probeer ontsnap deur weg te jaag, maar hy is in die proses noodlottig gewond. Die akteur is die volgende oggend ná 'n paar uur in die hospitaal oorlede.
Lungelo sê die verdagtes wat in hegtenis geneem is, word nie in dié stadium aangekla van moord nie, maar die besit van 'n gekaapte voertuig wat in die kapingsdrama betrokke was.
"Die polisie ondersoek tans die saak om hul betrokkenheid by die kaping te bewys, al dan nie. Die verdagtes het Vrydag [18 Augustus] in die hof verskyn, maar die saak is uitgestel vir nadere ondersoek deur die polisie," sê hy.
Lungelo sê minstens een van die verdagtes kan verbind word met twee ander soortgelyke gevalle in Mpumalanga.
Al die verdagtes is tans in aanhouding.
Mzwandile Masina, Ekurhuleni se burgemeester, het vroeër vandeesweek Masilela se begrafnis bygewoon waar hy aan die familie bevestig het dat die verdagtes in hegtenis geneem is.
Masilela, wat al vir vyf jaar die rol van Sifiso Ngema op Rhythm City vertolk, het sy professionele loopbaan in sokker vir onder meer SuperSport United vaarwel geroep ná 'n besering in 'n motorongeluk 'n paar jaar gelede. Hy en Simphiwe Ngema is vroeër vanjaar getroud.
Dis nogal opvallend vanessa,wonder of die gemeenskap en sap(d) tog hulle werk doen as dit hulle pas
Nogal ne en geen burgermeester of enige staat/saps afvaardiging het nog ooit enige boer se begrafnis bygewoon en die familie verseker die skuldiges is gevang ….. wow hulle is gevang nog nie skuldig bevind en gevonnis. en terloops is noodlottig nie dood op slag ? hoe sterf noodlottig gewonde enkele ure daarna in hospitaal ?